Ass-nni xelṣen-tt akk wid yečča wul-nsen d nnif-nsen, ɣef tutlayt d tmagit-nsen tinaṣliyin, gar-asen Utudert i iruḥen ad yeḍleb axeddim am netta am widak i tt-yeččan dɣa nfan-t anda ur yebɣi; Acu kan seg tama nniḍen ɣur-s d ass yifen akk ussan; imi dinna deg waggur azeggaɣ i d-yemlal d Neǧma tin yewwin leɛqel-is, tekcem ul-is.Utudert yewweḍ ɣer dinna iwala belli mačči ḥala netta i yeqqimen war axeddim maca ula d wid yeddan deg leɛmer ɛyan deg yiɣimi, bɣan ad xedmen akken ad ttun lḥif n tudert, dinna daɣen i d-yemlal d Sliman i yuɣalen d ameddakel-is imi Sliman d yiwen n umdan i yesɛeddan lḥif seg wasmi d-yekker acku wwin-t ɣer lɛesker ǧǧan-t dinna armi ula d tameṭṭut-is temmut s nettat s sin n llufanat deg uɛebbuḍ-is. Maca yeffeɣ-d ur yeqqim ara dinna, syin iɛawed zzwaǧ; yewwi-d yiwet n tmeṭṭut nniqal teɣra, tefhem d taselmadt ziɣ-nni lefhama d awal kan taggara-s truḥ teǧǧa-t, acku Sliman yettwet s rṣṣas di lweqtnni n rrebrab azgen deg ugerbuz-is d ameɛlal.